1998-ին, Սամվելը ներկայացրեց “Ավետում” քանդակային կոմպոզիցիան: Մի թեմա, որի բազում և հետաքրքիր մեկնաբանություններով հարուստ են հայ միջնադարյան մանրանկարներն ու որմնանկարները: Չնայած ժանրային և թեմատիկ սահմանափակումներին` մեր ժամանակակիցը համոզված է, որ “ոչ քանդակային թեմաներ չկան, ամեն ինչ էլ կարելի է քանդակել` լուծումները ճիշտ գտնելու դեպքում”: “Ավետման” համար լուծումը գտնված է խաչաձև կոմպոզիցիայի տեսքով: Եւ դա հստակ նկատվում է թե’ դիմացից, թե’ վերին անսահմանությունից: Քանդակը “պատկերում է” այն պահը, երբ Գաբրիել հրեշտակապետն ավետում է Փրկիչի գալստյան մասին: